**Informatīvais ziņojums par Eiropas Savienības politiku instrumentu un pārējo ārvalstu finanšu palīdzības līdzekļu ietvaros izveidoto informācijas un komunikācijas tehnoloģiju sistēmu uzturēšanai nepieciešamo valsts budžeta finansējumu 2017.-2019.gadam**

**1. Ievads**

Izmantojot Eiropas Savienības politiku instrumentu un pārējo ārvalstu finanšu palīdzības līdzekļus, tiek finansēti projekti, kuros iestādes veido vai attīsta informācijas un komunikācijas tehnoloģiju sistēmas (turpmāk – sistēma). Pabeidzot sistēmas izveidošanas vai attīstības projektu (turpmāk – sistēmas projekts), sistēmas uzturēšana turpmāk ir jāfinansē no valsts budžeta līdzekļiem.

Iestādei, kuras pārziņā ir sistēma (turpmāk – sistēmas pārzinis), pēc sistēmas projekta īstenošanas un sistēmas nodošanas ekspluatācijā ir jānodrošina sistēmas darbība gan noteiktā laikposmā, gan atbilstoši mērķim un nosacījumiem, kuri tika definēti sistēmas projektā.

Pamatojoties uz Ministru kabineta 2016.gada 1.marta sēdes protokollēmuma (prot. Nr.10 51.§) „Informatīvais ziņojums „Par valsts pamatbudžeta un valsts speciālā budžeta bāzi 2017., 2018. un 2019.gadam un bāzes izdevumos neiekļauto ministriju un citu centrālo valsts iestāžu iesniegto pasākumu sarakstu”” 14.punktu, Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu ar izvērtējumu un priekšlikumiem par sistēmu uzturēšanai nepieciešamo valsts budžeta finansējumu (turpmāk – ziņojums).

Ziņojums ietver informāciju par sistēmu pārziņu plānotajiem sistēmu uzturēšanas izdevumiem, kuri nav iekļauti 2017., 2018. un 2019.gada valsts budžeta bāzē, pieprasot tam nepieciešamo papildu finansējumu, ja sistēmas projekts ir pilnībā pabeigts un par to ir veikts galīgā norēķina maksājums.

Ziņojumā sniegtais izvērtējums attiecībā uz sistēmu uzturēšanai nepieciešamo finansējumu balstās uz informāciju, kuru VARAM ir saņēmusi no ministrijām un citām valsts institūcijām. Savukārt ziņojumā sniegtie priekšlikumi par sistēmu uzturēšanai nepieciešamo finansējumu balstās uz VARAM rīcībā esošo metodisko informāciju par izmaksu struktūru un īpatsvaru kopējā sistēmas uzturēšanas izmaksu apjomā, kā arī ekspertvērtējumiem un pētījumiem informācijas un komunikācijas tehnoloģiju (turpmāk – IKT) jomā.

VARAM norāda, ka jaunu sistēmu veidošanu būtiski ietekmē nākotnē nepieciešamos resursus to uzturēšanai. Tāpēc sistēmu attīstībai ir jābūt pārdomātai un salāgotai ar valsts iespējām un ieguvumiem.

Līdzšinējā prakse, balstoties uz esošo normatīvo regulējumu[[1]](#footnote-1) par budžeta izdevumu klasifikāciju attiecībā uz izdevumiem, kas saistīti ar sistēmu uzturēšanu, ietver datortehnikas nomu, datortehnikas izvietošanu specializētajos datu centros, serveru apkalpošanu un administrēšanu, kā arī programmatūras uzturēšanu, pilnveidošanu un papildināšanu, ja šie izdevumi nav kapitalizējami. Uzturēšanas izdevumos ietverami arī izdevumi par IKT infrastruktūras apkalpošanas pakalpojumiem, izdevumi standartprogrammatūras licenču nomai un uzturēšanai, izdevumi licenču abonēšanai un programmatūras un tās licenču atjaunošanas izdevumi, kā arī citi informācijas tehnoloģiju pakalpojumi, piemēram, domēnu īre (abonēšana), izdevumi par interneta mājaslapu uzturēšanu un atjaunošanu (ja tie nav kapitalizējami), kā arī ekspertu konsultācijas par programmatūras izmantošanu, vai ekspertu slēdzienu par datoru likvidāciju, un citas konsultācijas; sakaru pakalpojumu izdevumi (piemēram, elektroniskā pasta, interneta pakalpojumu, datubāzu izmantošanas), maksa par elektroniskajiem sakaru tīkliem un citiem sakaru pakalpojumiem.

VARAM norāda, ka sistēmas uzturēšana pēc sistēmas nodošanas ekspluatācijā (pēc sistēmas projekta pabeigšanas) ir saistīta ar šādām izdevumu pozīcijām:

1) sistēmā izmantojamā programmatūra, kas ir pieejama IKT tirgū kā standartizēts produkts (turpmāk – standartizētā programmatūra);

2) sistēmā izmantojamā programmatūra, kas tika izstrādāta pēc pasūtījuma atbilstoši sistēmas pārziņa specializētajām prasībām (turpmāk – specializētā programmatūra);

3) sistēmas centrālā IKT infrastruktūra, kas nodrošina sistēmas darbināšanu un sistēmas informācijas un tehnisko resursu pārvaldīšanu (turpmāk – centrālā infrastruktūra);

4) sistēmas perifērā IKT infrastruktūra, kas nodrošina sistēmas mijiedarbību ar sistēmas lietotājiem (turpmāk – perifērā infrastruktūra);

5) sistēmas auditi, kuros tiek pārbaudīta un novērtēta sistēmas darbība (tai skaitā sistēmas drošība, funkcionalitāte, lietojamība un veiktspēja) pēc sistēmas nodošanas ekspluatācijā (pēc sistēmas projekta pabeigšanas), sniedzot atzinumu un ieteikumus par sistēmas darbības nepārtrauktības nodrošināšanu, trūkumu novēršanu vai kvalitātes uzlabošanu (turpmāk – sistēmas auditi);

6) sistēmas personāls, kas pēc sistēmas nodošanas ekspluatācijā (pēc sistēmas projekta pabeigšanas) sniedz tehnisko un administratīvo atbalstu sistēmas darbības nodrošināšanai, kā arī atbalstu sistēmas lietotājiem (turpmāk – sistēmas personāls);

7) citi sistēmas uzturēšanas izdevumi, kuri ir saistīti ar katras konkrētās sistēmas darbības specifiku.

Savlaicīgi nenodrošinot nepieciešamo finansējumu sistēmas uzturēšanai var iestāties dažāda līmeņa apdraudējumi (tūlītēji vai ilgākā laika perspektīvā). Minētie apdraudējumi var radīt attiecīgus riskus un no tiem izrietošus zaudējumus valsts pārvaldes institūcijām un valstij kopumā.

Balstoties uz nozares labās prakses principiem, bieži sastopama pieeja plānošanai un vadībai tiek izmantota visaptverošā „Līdzsvaroto rādītāju karte”[[2]](#footnote-2), kura nosaka 4 analīzes perspektīvas, kas plānošanā un vadībā analizē klientu, finanšu, organizācijas iekšējās (procesu) un organizācijas attīstības iespējas un, līdz ar to, šo perspektīvu apdraudējumus (riskus).

| **Cēloņi** | **Riski, sekas** |
| --- | --- |
| **Neuzturētas standartizētās programmatūras licences** | Sankcijas par nelicencētas programmatūras lietošanu, tiesvedība un sodi. |
| **Nepietiekama specializētās programmatūras pielāgošana un saistītās konsultācijas** | Sistēmas programmatūras nespēja pielāgoties aktuālajām izmaiņām un drošības apdraudējumiem (piemēram, sistēmas ārējās vides izmaiņas, ietverot infrastruktūru un saistītās tehnoloģijas). Sistēmai nav iespējams pielāgot funkcionalitāti, lai ņemtu vērā lietotāju vajadzības un prasības, kā rezultātā sistēmas lietošana nav efektīva. |
| **Neuzturēta centrālā un perifērā infrastruktūra** | Nolietota (darbojas ar traucējumiem, vai pat nefunkcionāla) iekārtu izmantošana rada nopietnus traucējumus izmantot piegādājamos (iegādātos) pakalpojumus ar to maksimāli nodrošināto kvalitāti pasūtītāja vainas dēļ, vai pat liedz tos izmantot vispār (nefunkcionējošu iekārtu gadījumā). Pārtraukumi iestādes funkciju veikšanā, neautorizēta piekļuve, tehnoloģiju nespēja atbalstīt tai izvirzītās vajadzības, licences līgumu pārkāpumi. Neatbilstoša infrastruktūras ekspluatēšana un attiecīgā drošības līmeņa nodrošināšana. Nav iespējama vai ierobežota sistēmu datu apmaiņa, vai lietotājiem nav piekļuves sistēmas pakalpojumiem. |
| **Nav veikti sistēmas auditi** | Sistēmas informācijas drošības apdraudējumi, kā arī ar sistēmas veiktspēju saistīti traucējumi. |
| **Nepietiekamas sistēmas personāla izmaksas**  | Sistēmas pārziņa daļēja vai pilnīga nespēja nodrošināt sistēmas darbības organizēšanu un vadību, kā arī sistēmas atbalstu un tehnisko uzturēšanu. Sistēmas pārziņa nespēja nodrošināt sistēmas lietotāju atbalstu atbilstoši pieprasītajai izmantošanas intensitātei un kvalitātei. |
| **Netiek nodrošināta sistēmas personāla kvalifikācijas celšana** | Nespēja laicīgi konstatēt problēmas, kuras saistītas ar sistēmu vai tās lietošanu. Nespēja korekti ekspluatēt un izmantot sistēmu vai tās komponentes, kā arī nespēja nodrošināt un vadīt sistēmas ekspluatācijai nepieciešamos pakalpojumus, kā rezultātā tiek apdraudēta sistēmas darbspēja. |

Vienlaikus VARAM norāda, ka, ievērojot normatīvajos aktos par Eiropas Savienības struktūrfondiem un to finansētajām aktivitātēm noteiktās prasības, sistēma ir jāuztur vismaz piecu gadu laikā pēc sistēmas projekta pabeigšanas, nodrošinot sistēmas darbības nepārtrauktību un atbilstību sistēmas projektā definētajam mērķim un nosacījumiem. Savukārt šo prasību neizpildes gadījumā sistēmas projekta īstenošanai piešķirtais finansējums ir uzskatāms par nepamatoti izmaksāto summu, radot attiecīgajam finansēšanas avotam fiskālo zaudējumu, kas ir jākompensē, atmaksājot sistēmas izveidošanā vai attīstībā ieguldītos finanšu līdzekļus. Viens no būtiskākajiem faktoriem, kas negatīvi ietekmē sistēmas darbības nepārtrauktību un kvalitāti, ir sistēmas uzturēšanai nepieciešamā finansējuma trūkums.

# **2. Sistēmu uzturēšanai nepieciešamā finansējuma izvērtējums**

VARAM norāda, ka atbilstoši ministriju sniegtajai informācijai plānotie sistēmu uzturēšanas izdevumi, kuri pašlaik nav iekļauti valsts budžeta bāzē vai ar kuriem ir paredzēts papildināt budžeta bāzē iepriekš iekļautos sistēmas uzturēšanas izdevumus, ir šādi (euro):

**1.tabula. Ministriju pieprasītais papildu finansējums sistēmu uzturēšanai**

| **Ministrijas** | **2017.** | **2018.** | **2019.** |
| --- | --- | --- | --- |
| **Kopā** | **6 628 979** | **6 862 740** | **8 326 570** |
| **Ārlietu ministrija** | **140 000** | **206 000** | **206 000** |
| **Ekonomikas ministrija** | **543 229** | **543 229** | **623 229** |
| **Finanšu ministrija** | **335 697** | **352 069** | **368 958** |
| Iepirkumu uzraudzības birojs | 19 921 | 19 921 | 19 921 |
| Valsts ieņēmumu dienests | 315 776 | 332 148 | 349 037 |
| **Izglītības un zinātnes ministrija** | **150 125** | **150 125** | **150 125** |
| **Kultūras ministrija** | **1 251 788** | **1 252 488** | **1 194 852** |
| Kultūras informācijas sistēmu centrs | 716 288 | 716 988 | 659 352 |
| Latvijas Nacionālā bibliotēka | 535 500 | 535 500 | 535 500 |
| **Labklājības ministrija** | **443 433** | **453 227** | **1 788 641** |
| **Tieslietu ministrija** | **521 430** | **568 030** | **540 644** |
| Valsts probācijas dienests | 141 720 | 188 320 | 143 320 |
| Valsts zemes dienests | 379 710 | 379 710 | 379 710 |
| Valsts valodas centrs | 0 | 0 | 17 614 |
| **Valsts kanceleja** | **10 129** | **6 929** | **8 029** |
| **Veselības ministrija** | **360 162** | **302 149** | **302 149** |
| Neatliekamās medicīniskās palīdzības dienests | 360 162 | 302 149 | 302 149 |
| **VARAM** | **2 348 018** | **2 491 726** | **2 618 975** |
| Dabas aizsardzības pārvalde | 63 155 | 63 155 | 63 155 |
| Latvijas Dabas muzejs | 11 628 | 15 339 | 19 667 |
| Valsts reģionālās attīstības aģentūra | 2 207 447 | 2 347 444 | 2 470 365 |
| Vides aizsardzības un reģionālās attīstības ministrija | 65 788 | 65 788 | 65 788 |
| **Zemkopības ministrija** | **524 968** | **536 768** | **524 968** |
| Valsts mežu dienests | 149 480 | 161 280 | 149 480 |
| Zemkopības ministrija | 375 488 | 375 488 | 375 488 |

VARAM ir izvērtējusi ministriju sniegto informāciju par plānotajiem sistēmu uzturēšanas izdevumiem, kuri pašlaik nav iekļauti valsts budžeta bāzē vai ar kuriem ir paredzēts papildināt budžeta bāzē iepriekš iekļautos sistēmas uzturēšanas izdevumus.

VARAM norāda, ka, ievērojot sistēmu uzturēšanas principus (1.pielikums), optimālais budžeta finansējums, kas papildus ir iekļaujams valsts budžeta bāzē, lai nodrošinātu sistēmu uzturēšanu, ir šāds (euro):

**2.tabula. Optimālais papildu finansējums sistēmu uzturēšanai**

| **Ministrijas** | **2017.** | **2018.** | **2019.** |
| --- | --- | --- | --- |
| **Kopā** | **6 582 952** | **6 679 880** | **6 740 962** |
| **Ārlietu ministrija** | **140 000** | **122 617** | **125 845** |
| **Ekonomikas ministrija** | **519 724** | **519 724** | **519 724** |
| **Finanšu ministrija** | **335 697** | **352 069** | **368 958** |
| Iepirkumu uzraudzības birojs | 19 921 | 19 921 | 19 921 |
| Valsts ieņēmumu dienests | 315 776 | 332 148 | 349 037 |
| **Izglītības un zinātnes ministrija** | **150 125** | **150 125** | **150 125** |
| **Kultūras ministrija** | **1 251 788** | **1 252 488** | **1 194 852** |
| Kultūras informācijas sistēmu centrs | 716 288 | 716 988 | 659 352 |
| Latvijas Nacionālā bibliotēka | 535 500 | 535 500 | 535 500 |
| **Labklājības ministrija** | **437 765** | **447 559** | **457 996** |
| **Tieslietu ministrija** | **521 430** | **568 030** | **540 644** |
| Valsts probācijas dienests | 141 720 | 188 320 | 143 320 |
| Valsts zemes dienests | 379 710 | 379 710 | 379 710 |
| Valsts valodas centrs | 0 | 0 | 17 614 |
| **Valsts kanceleja** | **8 764** | **6 564** | **6 664** |
| **Veselības ministrija** | **360 162** | **302 149** | **302 149** |
| Neatliekamās medicīniskās palīdzības dienests | 360 162 | 302 149 | 302 149 |
| **VARAM** | **2 332 520** | **2 421 778** | **2 549 028** |
| Dabas aizsardzības pārvalde | 63 155 | 63 155 | 63 155 |
| Latvijas Dabas muzejs | 11 628 | 15 339 | 19 667 |
| Valsts reģionālās attīstības aģentūra | 2 191 949 | 2 277 496 | 2 400 418 |
| Vides aizsardzības un reģionālās attīstības ministrija | 65 788 | 65 788 | 65 788 |
| **Zemkopības ministrija** | **524 977** | **536 777** | **524 977** |
| Valsts mežu dienests | 149 480 | 161 280 | 149 480 |
| Zemkopības ministrija | 375 497 | 375 497 | 375 497 |

Savukārt saskaņā ar Ministru kabineta 2016.gada 16.augusta sēdes darbakārtības 7.1.apakšpunktā skatīto jautājumu „Informatīvais ziņojums „Par priekšlikumiem valsts budžeta ieņēmumiem un izdevumiem 2017.gadam un ietvaram 2017.–2019.gadam” VARAM tika uzdots iesniegt Finanšu ministrijā attiecīgā informatīvā ziņojuma 1.pielikumā minētā pasākuma „Eiropas Savienības politiku instrumentu un pārējo ārvalstu finanšu palīdzības līdzekļu ietvaros izveidoto informācijas un komunikācijas tehnoloģiju sistēmu uzturēšanai nepieciešamais valsts budžeta finansējums ministrijām un citām centrālajām valsts iestādēm” finansējuma sadalījumu starp īstenošanā iesaistītajām iestādēm (nepārsniedzot finansējumu 3 300 000 euro apmērā), kuras ir pasākuma ietvaros paredzēto finansējamo sistēmu pārvaldnieki (Ārlietu ministrija, Ekonomikas ministrija, Finanšu ministrija (t.sk. Iepirkumu uzraudzības birojs, Valsts ieņēmumu dienests), Kultūras ministrija (t.sk. Kultūras informācijas sistēmu centrs, Latvijas Nacionālā bibliotēka), Labklājības ministrija, Veselības ministrija (t.sk. Neatliekamās medicīniskās palīdzības dienests), Tieslietu ministrija (t.sk. Valsts probācijas dienests, Valsts valodas centrs, Valsts zemes dienests), Valsts kanceleja, Zemkopības ministrija (t.sk. Valsts mežu dienests), Vides aizsardzības un reģionālās attīstības ministrija (t.sk. Dabas aizsardzības pārvalde, Latvijas Dabas muzejs, Valsts reģionālās attīstības aģentūra)).

Ņemot to vērā, lai nepārsniegtu sistēmu uzturēšanai nepieciešamā finansējuma kopējo apmēru (3 300 000 euro), kas papildus ir iekļaujams valsts budžeta bāzē, VARAM piedāvā pilnībā atteikties no papildus sistēmas personāla izmaksām (personāla atalgojums, darba vietas iekārtošanas un uzturēšanas izmaksas, personāla kvalifikācijas celšanas pasākumi), kā arī ievērojami samazināt specializētās programmatūras uzturēšanas izmaksas. Rezultātā valsts budžetā papildu iekļaujamais finansējums, lai nodrošinātu sistēmu uzturēšanu, ir šāds (euro):

**3.tabula. Ministru kabineta ierobežotais papildu finansējums sistēmu uzturēšanai**

| **Ministrijas** | **2017.** | **2018.** | **2019.** |
| --- | --- | --- | --- |
| **Kopā** | **3 300 000** | **3 299 977** | **3 899 934** |
| **Ārlietu ministrija** | **62 707** | **33 196** | **52 389** |
| **Ekonomikas ministrija** | **149 180** | **138 161** | **207 548** |
| **Finanšu ministrija** | **328 342** | **342 710** | **372 220** |
| Iepirkumu uzraudzības birojs | 12 566 | 10 562 | 23 183 |
| Valsts ieņēmumu dienests | 315 776 | 332 148 | 349 037 |
| **Izglītības un zinātnes ministrija** | **0** | **0** | **0** |
| **Kultūras ministrija** | **666 871** | **642 877** | **740 744** |
| Kultūras informācijas sistēmu centrs | 557 914 | 542 446 | 586 624 |
| Latvijas Nacionālā bibliotēka | 108 957 | 100 432 | 154 120 |
| **Labklājības ministrija** | **236 564** | **240 443** | **288 129** |
| **Tieslietu ministrija** | **229 260** | **267 640** | **292 016** |
| Valsts probācijas dienests | 141 720 | 188 320 | 143 320 |
| Valsts zemes dienests | 87 540 | 79 320 | 131 082 |
| Valsts valodas centrs | 0 | 0 | 17 614 |
| **Valsts kanceleja** | **8 214** | **6 000** | **6 664** |
| **Veselības ministrija** | **260 643** | **198 474** | **224 647** |
| Neatliekamās medicīniskās palīdzības dienests | 260 643 | 198 474 | 224 647 |
| **VARAM** | **891 872** | **955 273** | **1 233 637** |
| Dabas aizsardzības pārvalde | 37 568 | 36 811 | 41 578 |
| Latvijas Dabas muzejs | 7 464 | 11 175 | 15 503 |
| Valsts reģionālās attīstības aģentūra | 819 429 | 879 875 | 1 149 144 |
| Vides aizsardzības un reģionālās attīstības ministrija | 27 412 | 27 412 | 27 412 |
| **Zemkopības ministrija** | **466 346** | **475 203** | **481 939** |
| Valsts mežu dienests | 132 437 | 142 556 | 141 346 |
| Zemkopības ministrija | 333 909 | 332 647 | 340 593 |

VARAM norāda, ka, pilnībā atsakoties no papildus personāla izmaksām, kā arī ievērojami samazinot specializētās programmatūras uzturēšanas izmaksas, var iestāties dažāda līmeņa apdraudējumi (tūlītēji vai ilgākā laika perspektīvā). Minētie apdraudējumi var radīt attiecīgus riskus un no tiem izrietošus zaudējumus valsts pārvaldes institūcijām un valstij kopumā.

Nepietiekamas sistēmas personāla izmaksas var izraisīt šādus apdraudējumus (riskus):

1) sistēmas pārzinis daļēji vai pilnīgi nespēj nodrošināt sistēmas darbības organizēšanu un vadību, kā arī sistēmas atbalstu un tehnisko uzturēšanu;

2) sistēmas pārzinis nespēj nodrošināt sistēmas lietotāju atbalstu atbilstoši pieprasītajai izmantošanas intensitātei un kvalitātei;

3) nespēja laicīgi konstatēt problēmas, kuras saistītas ar sistēmu vai tās lietošanu;

4) nespēja korekti ekspluatēt un izmantot sistēmu vai tās komponentes, kā arī nespēja nodrošināt un vadīt sistēmas ekspluatācijai nepieciešamos pakalpojumus, kā rezultātā tiek apdraudēta sistēmas darbspēja.

Nepietiekama specializētās programmatūras pielāgošana un saistītās konsultācijas var izraisīt sekojošus apdraudējumus (riskus):

1) sistēmas programmatūrai netiek nodrošināta iespēja pielāgoties aktuālajām izmaiņām un drošības apdraudējumiem (piemēram, sistēmas ārējās vides izmaiņas, ietverot infrastruktūru un saistītās tehnoloģijas).

2) sistēmai nav iespējams pielāgot funkcionalitāti, lai ņemtu vērā sistēmas lietotāju vajadzības un prasības, kā rezultātā sistēmas lietošana nav efektīva.

# **3. Sistēmu uzturēšanas lietderība**

VARAM uzskata, ka sistēmas izmaksām (ieskaitot sistēmas izveidošanas izdevumus, īstenojot sistēmas projektu, un sistēmas uzturēšanas izdevumus pēc sistēmas projekta pabeigšanas) ir jābūt samērojamām ar ieguvumiem, kas var rasties valsts pārvaldei un sabiedrībai, ieviešot sistēmu pārvaldes procesos vai pakalpojumos. Ņemot to vērā, sistēmas pārzinim ir jāveido sistēma, kā arī jāuztur un, ja nepieciešams, jāpilnveido sistēmas darbība, lai padarītu pārvaldes procesu vai pakalpojumu izpildi ar sistēmas palīdzību ātrāku, vieglāku vai lētāku nekā bez sistēmas. Piemēram, izmantojot sistēmu, var būtiski atvieglot pārvaldes procesu vai pakalpojumu izpildi vai arī samazināt tajā iesaistītajām iestādēm vai to klientiem administratīvās vai cita veida izmaksas vai laika patēriņu. Savukārt ieguvumi, kas rodas valsts pārvaldei un sabiedrībai, paaugstinot ar sistēmas palīdzību pārvaldes procesu vai pakalpojumu izpildes efektivitāti, var pozitīvi ietekmēt sociālekonomisko attīstību nozarē, kurā tiek nodrošināti attiecīgie pārvaldes procesi vai pakalpojumi.

Informācija par ieguvumiem no sistēmas darbības, kā arī par sistēmas izmaksām, kas tika novērtētas pirms sistēmas projekta īstenošanas, ir sniegta attiecīgā projekta iesniegumā[[3]](#footnote-3), kā arī sistēmas darbības koncepcijas aprakstā[[4]](#footnote-4). VARAM norāda, ka sistēmas projekta iesniegums, kas tika sagatavots ERAF darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” ietvaros finansēto projektu iesniegumu atlases pirmajā kārtā, kā arī citas apakšaktivitātes ietvaros finansētā sistēmas projekta iesniegums nesatur informāciju par attiecīgo ieguvumu un izmaksu analīzi, turklāt šo informāciju nesatur arī citas ārvalstu finanšu palīdzības ietvaros finansēto projektu dokumenti. Savukārt informāciju par sistēmas uzturēšanas izdevumiem, kas tiek plānoti pēc sistēmas projekta pabeigšanas, kā arī par ieguvumiem no sistēmas darbības, kas tika novērtēti pēc sistēmas projekta īstenošanas, atbildot uz attiecīgo VARAM lūgumu, ministrijas (arī to padotības iestādes, kuru pārziņā ir sistēmas) ir sniegušas kopā ar informāciju par attiecīgās sistēmas uzturēšanai nepieciešamo finansējumu. Ievērojot iepriekšminēto, VARAM ir apkopojusi attiecīgo informāciju par sistēmu ieviešanas ieguvumu un uzturēšanas izdevumu novērtējumu (2.pielikums).

VARAM norāda, ka ieguvumi no sistēmas darbības tiek vērtēti, analizējot situāciju, kurā pārvaldes procesu vai pakalpojumu izpildi atbalsta sistēma, salīdzinājumā ar situāciju, kurā attiecīgie procesi vai pakalpojumi tiek izpildīti bez sistēmas. VARAM vērš uzmanību, ka šis novērtējums var norādīt administratīvo izmaksu samazinājumu valsts pārvaldē, kas ir uzskatāms par budžeta līdzekļu ietaupījumu un, līdz ar to, ļauj izskatīt jautājumu par ietaupīto budžeta līdzekļu novirzīšanu sistēmas uzturēšanas izdevumu segšanai, ja analizējamās situācijas ir saistītas ar pārvaldes procesiem un pakalpojumiem, kuri pilnībā ir līdzīgi pēc satura un apjoma pirms un pēc sistēmas projekta īstenošanas. Taču, ja attiecīgie pārvaldes procesi vai pakalpojumi ir kļuvuši atšķirīgi pēc satura un apjoma, veicot izmaiņas šo procesu vai apkalpojumu regulējumā vienlaikus ar sistēmas projekta īstenošanu, vai ja attiecīgie pārvaldes procesi vai pakalpojumi nav pastāvējuši pirms sistēmas projekta īstenošanas, tad šis novērtējums norāda varbūtējo administratīvo izmaksu samazinājumu, kas nerada iespēju novirzīt tam atbilstošus budžeta līdzekļus sistēmas uzturēšanas izdevumu segšanai.

Savukārt sistēmas uzturēšanas izdevumu apjoma novērtējums pirms sistēmas projekta īstenošanas, kas balstās uz sistēmas risinājuma konceptuālo aprakstu, var atšķirties no plānoto sistēmas izdevumu apjoma, kuru ietekmē sistēmas projekta tehniskās realizācijas rezultāti. Turklāt attiecīgo izdevumu novērtējums balstās uz informācijas un komunikācijas tehnoloģiju tirgus izpētes datiem, kuri var būt atšķirīgi pirms un pēc sistēmas projekta īstenošanas, kā arī uz līgumiem par sistēmas uzturēšanu, kuri tika noslēgti pēc sistēmas projekta pabeigšanas un kuru cena var atšķirties no sistēmas uzturēšanas izdevumu apjoma novērtējuma pirms sistēmas projekta īstenošanas.

VARAM uzskata, ka attiecīgo ieguvumu un izmaksu analīze ir svarīga, izskatot jautājumu par sistēmas projekta finansējuma atbalstīšanu, kā arī izvērtējot sistēmas darbības efektivitāti pēc sistēmas projekta īstenošanas. Savukārt, lai nodrošinātu sistēmas darbību, sistēmas pārzinim ir jāuztur sistēma atbilstoši sistēmas projekta tehniskajai realizācijai. Turklāt, ievērojot normatīvos aktus par Eiropas Savienības struktūrfondiem un to finansētajām aktivitātēm, kā arī citu ārvalstu finanšu palīdzības instrumentu izmantošanas nosacījumus, sistēma, kura tika izveidota vai attīstīta attiecīgās finanšu palīdzības ietvaros finansētajā projektā, ir jāuztur vismaz piecu gadu laikā pēc projekta pabeigšanas, nodrošinot sistēmas darbības nepārtrauktību un izmantošanu atbilstoši projekta mērķim. Šīs prasības neizpildes gadījumā projekta īstenošanai piešķirtais finansējums ir uzskatāms par nepamatoti izmaksāto summu, kura ir jākompensē, atmaksājot attiecīgo finansējumu. Ņemot to vērā, sistēmas uzturēšanai nepieciešamā valsts budžeta finansējuma trūkums rada situāciju, kurā minētās prasības izpilde attiecībā uz sistēmas uzturēšanu būtiski tiek apgrūtināta vai kļūst neiespējama.

# **4. Priekšlikumi par sistēmu uzturēšanai nepieciešamo finansējumu**

Izvērtējot sistēmu uzturēšanai nepieciešamo finansējumu, VARAM uzskata par lietderīgu:

1) atbalstīt sistēmu uzturēšanai nepieciešamo finansējumu atbilstoši šī ziņojuma 3.tabulā sniegtajai informācijai;

2) ievērot šī ziņojuma 1.pielikumā minētos sistēmu uzturēšanas principus, izvērtējot arī turpmākajos gados gadskārtējā valsts budžeta pieprasījumus par līdzekļu piešķiršanu sistēmu uzturēšanai pēc attiecīgās sistēmas nodošanas ekspluatācijā neatkarīgi no sistēmas projekta finansējuma avota;

3) nodrošināt sistēmu uzturēšanai nepieciešamā finansējuma apjoma novērtēšanu pirms attiecīgās sistēmas projekta īstenošanas, kā arī sistēmu projektos paredzēto iepirkumu ietvaros, tādējādi izvēloties uzturēšanai optimālā sistēmas projekta risinājumu;

4) izskatot jautājumu par sistēmu projektu finansējuma atbalstīšanu, nodrošināt attiecīgās sistēmas ieviešanas ieguvumu un uzturēšanas izdevumu analīzi neatkarīgi no sistēmas projekta finansējuma avota.

Vienlaikus VARAM norāda, ka, nenodrošinot nepieciešamo finansējumu informācijas sistēmu uzturēšanai, var rasties sistēmu drošības apdraudējumi, tai skaitā riski nodarīt kaitējumu fiziskām un juridiskām personām (piemēram, nelikumīgi izpaustu personas datu, lēmumu pieņemšanā izmantotās informācijas sagrozīšanas, publiskās pārvaldes pakalpojuma nepieejamības rezultātā), kā arī papildu finanšu izdevumi minēto risku un apdraudējumu seku novēršanai, vai arī var tikt apturēta vai ierobežota pārvaldes funkciju izpilde, kuru atbalsta sistēmas.

Vides aizsardzības un reģionālās attīstības ministrs K.Gerhards

Vizē:

Vides aizsardzības un reģionālās attīstības ministrijas
valsts sekretārs R.Muciņš

17.08.2016. 15:55

2614

Vitālijs Ķeņģis,

Elektroniskās pārvaldes departamenta
Valsts informācijas sistēmu nodaļas
biznesa procesu analītiķis

67026929; vitalijs.kengis@varam.gov.lv

Rihards Guds,

Elektroniskās pārvaldes departamenta
Valsts informācijas sistēmu nodaļas
vadītājs,

67026525; rihards.guds@varam.gov.lv

Raivis Žukovskis,

Elektroniskās pārvaldes departamenta
Valsts informācijas un komunikācijas tehnoloģiju nodaļas
pārvaldības procesu vadītājs,

67026580; raivis.zukovskis@varam.gov.lv

1. Ministru kabineta 2005.gada 27.decembra noteikumi Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām”, http://likumi.lv/doc.php?id=124833 [↑](#footnote-ref-1)
2. Definēta: Kaplan R. un Norton D., *The balanced sorecards – measures that drive performance. Harward Business Review, January-February (1992.)* [↑](#footnote-ref-2)
3. atbilstoši Ministru kabineta 2008.gada 21.jūlija noteikumu Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu” 2.pielikumam un Ministru kabineta 2010.gada 10.augusta noteikumu Nr.766 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases otro, trešo, ceturto un piekto kārtu” 2.pielikumam; [↑](#footnote-ref-3)
4. izstrādāts atbilstoši Ministru kabineta noteikumu Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu”11.punktam. [↑](#footnote-ref-4)